Oorwinning vir SAPD-lid wat dieremishandeling weier - Solidariteit WêreldSolidariteit Wêreld
Tuis › Mediaverklarings › Oorwinning vir SAPD-lid wat dieremishandeling weier
Oorwinning vir SAPD-lid wat dieremishandeling weier
Solidariteit het vandag aangekondig dat die Sektorale Bedingingsraad vir Veiligheid en Sekuriteit (SSSBC) in sy guns uitspraak gelewer het in die aangeleentheid waar Solidariteit kolonel Ivan Myers van die K9-eenheid in Kaapstad verteenwoordig het.
Dit volg nadat Myers onregmatig en sonder vergoeding geskors is omdat hy geweier het om opdragte uit te voer wat hom sou skuldig maak aan dieremishandeling.
"Myers was die afgelope 19 jaar die eenheid se bevelvoerder en is 'n geakkrediteerde patrolliehondhanteerder. Solidariteit het 'n geskil oor onbillike arbeidspraktyk aanhangig gemaak oor die dissiplinêre stappe wat gedoen is toe Myers sonder vergoeding vir 'n tydperk van een maand geskors is op grond van 'n aantal klagtes wat daarmee verband hou dat hy geweier het om ou en sieklike honde weer operasioneel te ontplooi," sê Ettienne Pio, solidariteit litigant in Bellville.
Volgens die uitspraak is Myers se besluit om die honde uit diens te onttrek geregverdig en redelik en was dit duidelik vanuit die mediese verslae dat al die honde uiteindelik "onttrek" is op grond van hul ouderdom en mediese toestande wat met ouderdom geassosieer word.
Volgens Pio het Myers by die aanvang van 2018 herhaaldelik sy kommer teenoor die SAPD oor sewe honde, wat nie meer vir diens geskik was nie, uitgespreek.
"Dit is nie die eerste keer dat Myers sy loopbaan op die spel plaas vir die welstand van sy honde nie. Hierdie klagtes is maar een voorbeeld van die talle beroepsnadele waaraan hy onderwerp is," sê Pio.
Hy is in 'n interne dissiplinêre verhoor vrygespreek en die voorsitter het bevind dat hierdie klagtes teen Myers moontlik die gevolg van kwaadwillige en wraaksugtige optrede van die klaer was.
Volgens Pio moet Myers vermelding ontvang omdat hy bereid is om op te staan vir die welstand van honde wat die SAPD lewenslank lojaal gedien het.